CELEX: 62017CN0303
Language: el
Date: 2017-05-24 00:00:00
Title: Υπόθεση C-303/17: Αίτηση προδικαστικής αποφάσεως την οποία υπέβαλε το Fővárosi Közigazgatási és Munkaügyi Bíróság (Ουγγαρία) στις 24 Μαΐου 2017 — Headlog Limited κατά Nemzeti Adó- és Vámhivatal Központi Irányítása

14.8.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 269/6
            
         Αίτηση προδικαστικής αποφάσεως την οποία υπέβαλε το Fővárosi Közigazgatási és Munkaügyi Bíróság (Ουγγαρία) στις 24 Μαΐου 2017 — Headlog Limited κατά Nemzeti Adó- és Vámhivatal Központi Irányítása
   (Υπόθεση C-303/17)
   (2017/C 269/08)
   Γλώσσα διαδικασίας: η ουγγρική
   
      Αιτούν δικαστήριο
   
   Fővárosi Közigazgatási és Munkaügyi Bíróság
   
      Διάδικοι στην υπόθεση της κύριας δίκης
   
   
      Προσφεύγουσα: Headlog Limited
   
      Καθής: Nemzeti Adó- és Vámhivatal Központi Irányítása
   
      Προδικαστικά ερωτήματα
   
   
               1)
            
            
               Ασκεί επιρροή για την απάντηση που πρέπει να δοθεί στα ερωτήματα που υποβλήθηκαν στη διαδικασία εκδόσεως προδικαστικής αποφάσεως την οποία κίνησε στην υπόθεση [C-3/17] το Fővárosi Közigazgatási és Munkaügyi Bíróság το γεγονός ότι η διοικητική κύρωση δεν έχει τον χαρακτήρα προστίμου, αλλά προσωρινής διακοπής προσβάσεως στα ηλεκτρονικά δεδομένα για διάστημα 90 ημερών, κύρωση η οποία έχει εντελώς διαφορετικά χαρακτηριστικά (παραδείγματος χάριν, αναστέλλεται προσωρινώς η παροχή της υπηρεσίας, δεν κοινοποιείται η απόφαση περί επιβολής της κυρώσεως και δεν υπάρχει δυνατότητα ασκήσεως πραγματικής προσφυγής κατ’ αυτής) και την οποία η εθνική αρχή μπορεί να επιβάλει επιπροσθέτως για την ίδια πράξη, σωρευτικώς προς το πρόστιμο;
            
         
               2)
            
            
               Δεδομένης της φύσεως, της σοβαρότητας και του τρόπου επιβολής της διοικητικής κυρώσεως της προσωρινής διακοπής προσβάσεως στα ηλεκτρονικά δεδομένα για διάστημα 90 ημερών, καθώς και, κυρίως, της αδυναμίας ασκήσεως πραγματικής προσφυγής κατ’ αυτής, μπορεί να θεωρηθεί, κατά το άρθρο 56 της Συνθήκης για τη Λειτουργία της Ευρωπαϊκής Ένωσης (ΣΛΕΕ), ότι η εν λόγω κύρωση συνιστά αφεαυτής δυσανάλογα σοβαρό περιορισμό του άρθρου 56 ΣΛΕΕ και των άρθρων 17, παράγραφος 1, και 47 του Χάρτη των Θεμελιωδών Δικαιωμάτων της Ευρωπαϊκής Ένωσης, ο οποίος περιορισμός, υπό την παρούσα μορφή του, δεν μπορεί να δικαιολογηθεί από τους σκοπούς προστασίας του καταναλωτή τους οποίους έχει καθορίσει το κράτος μέλος στον τομέα των τυχηρών παιγνίων;
            
         
               3)
            
            
               Ασκεί επιρροή για την απάντηση που πρέπει να δοθεί στο έκτο προδικαστικό ερώτημα που υποβλήθηκε στην υπόθεση [C-3/17] από το Fővárosi Közigazgatási és Munkaügyi Bíróság το ότι το κράτος μέλος δεν μεριμνά για τη θέσπιση των απαραίτητων διατάξεων για τη χορήγηση —είτε μέσω διαγωνισμού για την ανάθεση συμβάσεων παραχωρήσεως είτε μέσω υποβολής προσφοράς— αδειών διοργανώσεως διαδικτυακών παιγνίων καζίνο και, εξ αυτού του λόγου, οι πάροχοι υπηρεσιών δεν δύνανται να λάβουν τις απαραίτητες διοικητικές άδειες για την παροχή της υπηρεσίας;